"'n Oorkoepelende bedrag van R170 miljoen is toegestaan vir ramphulp wat deur die Wes-Kaapse wetgewer aangevra is vir hulp in droogtegeteisterde gebiede in die Wes-Kaap," sê Carl Opperman, hoof- uitvoerende beampte van Agri Wes-Kaap.
Dié rampfonds sal aangewend word in die gebiede waar die droogte reeds drie jaar of langer voortsleep. Dit sluit die Karoo, Klein-Karoo, dele van die Suid-Kaap en die gebied noord van Vredendal in.
"Dit help nie 'n mens ry deur 'n gebied en dit lyk mooi groen en daar is veldblomme na 'n paar millimeter reën nie – die situasie moet in diepte ontleed word.
"Die ware toestand van die veld bepaal of 'n boer nog 'n maand of twee kan uithou. Ons moet betyds ingryp om te help om boere op die plase te hou."